‘Gesonder, gelukkiger’: Thys terug op verhoog‘n Gesonder en gelukkiger Thys die Bosveldklong is weer terug op die verhoog. (Foto: Facebook/Thys die Bosveldklong) “Dit gaan baie beter met Thys!” sê ŉ opgewekte Thys Streicher, beter bekend as Thys die Bosveldklong, oor hoe dit deesdae met hom gaan. Veelvuldige sklerose is in 2019 by dié veelsydige kunstenaar en musikant gediagnoseer. Hy het intussen intensiewe behandeling vir die siekte ontvang en deesdae staan die loopring waarmee hy vir bykans twee jaar oor die weg moes kom, “êrens in ŉ hoek geparkeer”. “Ek kom nou net met ŉ kierie oor die weg,” spog die sanger wat verlede jaar hierdie tyd nog bedlêend was voor hy ŉ behandelingspad saam met dr. Russell Raath van die pynkliniek by die Netcare Jakaranda-hospitaal in Pretoria begin stap het. “Ek beweeg baie makliker as voorheen en ek maak seker dat ek aan die oefen bly om my liggaam sterk te hou. Ek het beslis ŉ nuwe lus vir die lewe gekry.” Hy het onlangs weer die verhoog betree ná ŉ paar jaar van stilte – en Thys kan nie gelukkiger wees as om weer sy passie vir musiek voor ŉ gehoor uit te leef nie. “Hoewel ek nog op ŉ stoeltjie moet sit en sing, is dit vir my verskriklik lekker om weer vir mense musiek te kan maak. Ek het die afgelope naweek twee optredes gehad: een in die Kaap en een in Meyerton en ek sit nou juis met my dagboek om die volgende paar optredes te beplan,” vertel hy. Hy en sy goeie vriend, die tenoor Johann du Toit, is deesdae ook saam op die verhoog as die Bosveld Broers. Thys en Du Toit, wat dekades gelede saam met Nicholis Louw in die duo Cantero opgetree het, is jare lange vriende. “Die vertonings bied iets vir almal, aangesien sy musiek meer klassiek is. Dít, tesame met my bekende treffers soos ‘In die middel’ en ‘Ou bobbejaan’, bied ŉ mooi, omvattende balans van musiek.” Intussen het hy ook besluit om sy boek, So waar as vet, weer beskikbaar vir aankope te stel. Hy en Lourens Fourie, wat sedertdien oorlede is, het die boek in 2005 saamgestel. Fourie het die teks behartig, terwyl Thys onder meer vir die illustrasies verantwoordelik was. Die boek is by sy vertonings en direk by die sanger beskikbaar. Lourens Fourie en Thys die Bosveldklong se boek, ‘So waar as vet’, is nou weer te koop.